钦定古今图书集成/明伦汇编/官常典/第716卷 > 张佛护
## 钦定古今图书集成/明伦汇编/官常典/第716卷 > 张佛护

按《南齐书崔慧景传》，慧景举兵奉江夏王宝元向京
师。台遣骁骑将军张佛护、直阁将军徐元称、屯骑校
尉姚景珍、西中郎参军徐景智、游荡军主董伯珍、骑
官桓灵福等据竹里为数城。宝元遣信谓佛护曰：“‘身
自还朝，君何意苦相断遏’？佛护答曰：‘小人荷国重恩，
使于此创立小戍，殿下还朝，但自直过，岂敢干断’！”遂
射慧景军，因合战。慧景子觉及崔恭祖领前锋，皆伧
楚善战，又轻行不爨食，以数舫缘江载酒肉为军粮。
每见台军城中烟火起，辄尽力攻击，台军不复得食，
以此饥困。元称等议欲降，佛护不许。崔恭祖等复攻
之，城陷，佛护单马走，追得斩首。徐元称降，馀军主皆
死。